《为燮玄圃题鳌溪春晓图》
宋代·虞集

芙蓉山阳万家邑，石岭戴辙萦纡入。溪水西行夜雨深，连村桑柘春云湿。

昔因荒迥少官府，日暮狐兔作人立。自从置县二百年，稍有衣冠更俗习。

读书进士比舍闻，润屋黄金亦家给。山中白日浮云多，负乘因仍足车笠。

燮侯世冑国勋旧，射策君门耻沿袭。朱衣作监列星宿，远人岂意高轩及。

援琴不鼓书牒稀，弹铗无鱼宾客集。绣衣使者停车见，黄堂大夫下床揖。

登高望远送飞鸿，揽辔骎骎度原隰。人言桐乡人爱我，我爱桐乡重于邑。

画图千叠山木稠，茇舍萧条莫忘葺。

作者简介：虞集（1272～1348）元代著名学者、诗人。字伯生，号道园，人称邵庵先生。少受家学，尝从吴澄游。成宗大德初，以荐授大都路儒学教授，李国子助教、博士。仁宗时，迁集贤修撰，除翰林待制。文宗即位，累除奎章阁侍书学士。领修《经世大典》，著有《道园学古录》、《道园遗稿》。虞集素负文名，与揭傒斯、柳贯、黄溍并称“元儒四家”；诗与揭傒斯、范梈、杨载齐名，人称“元诗四家”。